Viktor Lööv

Ura

Lööv on Södertälje SK:n kasvatti. Hän edusti Södertäljen alle 18-vuotiaiden joukkuetta vuosina 2008–2010. Jälkimmäisen kauden aikana hän pääsi jo pelaamaan Ruotsin korkeimmalle juniorisarjatasolle SuperElitiin, jossa pelasi Södertäljen joukkueessa 12 ottelua.
Kauden 2010–2011 Lööv pelasi jo kokonaisuudessaan Södertäljen A-junioreissa. Hän teki 42 ottelussa neljä maalia sekä 19 syöttöpistettä. Kahdessa pudotuspeliottelussa hän jäi pisteittä sekä istui yhden kahden minuutin rangaistuksen. Lisäksi kauden päätteeksi Lööv pääsi pelaamaan Södertäljen edustusjoukkueessa yhden ottelun, kun se joutui karsimaan paikastaan SHL:ssä.
Kaudella 2011–2012 Lööv pelasi viimeiset junioriottelunsa SuperElitissä, jossa hän esiintyi viidessä ottelussa tehden kolme syöttöpistettä ja istuen yhden rangaistuksen. Hän teki neljässä pudotuspeliottelussa kaksi maalia. Suurimman osan kaudesta Lööv pelasi Södertäljen aikuisten joukkueessa, jossa hän pääsi debytoimaan ammattilaistasolla. Hän pelasi Ruotsin toiseksi korkeimmalla sarjatasolla Allsvenskanissa 50 ottelua tehden kolme maalia sekä kolme syöttöpistettä. Hänelle kertyi 42 rangaistusminuuttia.
Kauden jälkeen pidetyssä NHL:n varaustilaisuudessa Toronto Maple Leafs varasi Löövin seitsemännellä kierroksella tilaisuuden 209. pelaajana.
Kaudella 2012–2013 Lööv jatkoi Södertäljen joukkueessa Allsvenskanissa. Hän pelasi 40 ottelua, joissa teki kaksi maalia sekä kuusi syöttöpistettä eli yhteensä kahdeksan tehopistettä, joiden lisäksi hänelle kertyi 49 rangaistusminuuttia. Södertälje pääsi kauden päätteeksi karsimaan pääsystä korkeimmalle sarjatasolle SHL:ään. Kymmenessä karsintaottelussa Lööv sai kolme syöttöpistettä sekä neljä kahden minuutin rangaistusta.
Lööv siirtyi kaudeksi 2013–2014 ensimmäistä kertaa urallaan pääsarjatasolle, kun teki sopimuksen MODO Hockeyn kanssa. 42 ottelussa Lööv teki tehot 5+7=12 sekä keräsi 20 rangaistusminuuttia. Lisäksi hän pelasi kaksi pisteetöntä pudotuspeliottelua.
Ensimmäisen SHL-kautensa jälkeen Lööv solmi kolmen vuoden mittaisen tulokassopimuksen hänet varanneen Toronto Maple Leafsin kanssa. Lööv edusti kauden ajan Maple Leafsin AHL-farmijoukkue Toronto Marliesia, jossa pelasi 74 runkosarjaottelussa tehden tehot 6+15=21. Hänen plus/miinus -saldonsa oli +15. Kolmessa pudotuspeliottelussa Lööv sai yhden syöttöpisteen.
Lööv osallistui ennen toista kauttaan Pohjois-Amerikassa, Toronton harjoitusleirille, jossa ei kuitenkaan saanut paikkaa NHL:ssä, vaan hänet lähetettiin jälleen Marliesiin. Hän pelasi 55 AHL:n runkosarjaottelua, joissa teki kolme maalia sekä yhteensä 15 tehopistettä. Helmikuussa 2016 Lööv nostettiin ensimmäisen kerran Maple Leafsin NHL-kokoonpanoon. Hän teki debyyttinsä samana päivänä ottelussa New York Rangersia vastaan. Lööv sai heti ensimmäisessä ottelussaan myös ensimmäisen pisteensä, kun hän syötti P. A. Parenteaun tekemän maalin. Yhteensä Lööv pelasi neljä ottelua keräten kaksi syöttöpistettä, jonka jälkeen hänet lähetettiin takaisin Marliesiin. Löövin plus/miinus -saldo oli NHL:n puolella +4.
Kaudella 2016–2017 Lööv ei päässyt pelaamaan Maple Leafsissa yhtään NHL-peliä. Hänet siirrettiin 41 AHL-ottelun jälkeen New Jersey Devilsiin, josta Maple Leafs sai vaihdossa Sergei Kalininin. Kaudella 2017-18 Lööv pelasi Binghamton Devilsissä ja Iowa Wildissä.
Toukokuussa 2018 Lööv solmi vuoden mittaisen sopimuksen KHL-seura Jokereiden kanssa. Hän teki 56 runkosarjaottelussa 7 maalia ja antoi 10 maaliin johtanutta syöttöä. Joulukuussa 2018 hän solmi Jokereiden kanssa vuoden mittaisen jatkosopimuksen, joka sisältää myös option kaudesta 2020–2021.